ΠΡΟΤΕΙΝΟΜΕΝΕΣ ΤΡΟΠΟΠΟΙΗΣΕΙΣ ΚΑΤΑΣΤΑΤΙΚΟΥ

ΘΕΜΑ 6ο
Τροποποίηση του άρθρου 8 (Διοικητικό Συμβούλιο)
Η Εταιρεία διοικείται υπό Διοικητικού Συμβουλίου αποτελουμένου εκ πέντε (5) έως έντεκα (11) μελών, εκλεγομένων υπό της Γενικής Συνελεύσεως των Μετόχων της Εταιρείας δια μυστικής ψηφοφορίας, είτε εκ των Μετόχων είτε και εκτός αυτών.  Η Γενική Συνέλευσις των Μετόχων της Εταιρείας, κατά την εκάστοτε εκλογήν των μελών του Διοικητικού Συμβουλίου, καθορίζει και τον αριθμόν, εντός των άνω ορίων, των απαρτιζόντων το Διοικητικόν Συμβούλιον μελών.  Νομικά πρόσωπα δύνανται να είναι μέλη του Διοικητικού Συμβουλίου ασκούντα το λειτούργημα τούτο δια του νομίμου εκπροσώπου που θα ορίσουν προς τούτο.
ΘΕΜΑ 7ο
Τροποποίηση άρθρων 24, 25, 31 και 33:
Άρθρο 24 (ΓΕΝΙΚΗ ΣΥΝΕΛΕΥΣΗ):

1. Στη Γενική Συνέλευση δικαιούται να συμμετέχει όποιος εμφανίζεται ως μέτοχος στα αρχεία του φορέα, στον οποίο τηρούνται οι κινητές αξίες της εταιρείας. Η απόδειξη της μετοχικής ιδιότητας γίνεται με προσκόμιση σχετικής εγγραφής βεβαίωσης του ως άνω φορέα ή εναλλακτικά με απευθείας ηλεκτρονική σύνδεση της εταιρείας με τα αρχεία του τελευταίου.  Η ιδιότητα του μετόχου πρέπει να υφίσταται κατά την έναρξης της πέμπτης (5ης) ημέρας που προηγείται της συνεδρίασης της γενικής συνέλευσης (ημερομηνία καταγραφής) και η σχετική  έγγραφη βεβαίωση απόδειξης της μετοχικής ιδιότητας εκδιδόμενη από το φορέα  πρέπει να περιέλθει στην εταιρεία το αργότερο την τρίτη (3η) ημέρα πριν τη συνεδρίαση της Γενικής Συνέλευσης. Στην επαναληπτική γενική συνέλευση μπορούν να μετάσχουν  μέτοχοι υπό τις ίδιες παραπάνω τυπικές προϋποθέσεις. Η ιδιότητα του μετόχου πρέπει να υφίσταται κατά την έναρξη της τέταρτης (4ης) ημέρας πριν από την ημέρα της συνεδρίασης της επαναληπτικής γενικής συνέλευσης (ημερομηνία καταγραφής επαναληπτικών γενικών συνελεύσεων) η δε σχετική έγγραφη βεβαίωση ή ηλεκτρονική πιστοποίηση σχετικά με τη μετοχική ιδιότητα πρέπει να περιέλθει  στην εταιρεία το αργότερο την τρίτη (3η) ημέρα πριν από τη συνεδρίαση της γενικής συνέλευσης. 

Έναντι της Εταιρείας θεωρείται ότι έχει δικαίωμα συμμετοχής και ψήφου στη γενική συνέλευση μόνο όποιος φέρει την ιδιότητα του μετόχου κατά την ημερομηνία καταγραφής. Σε περίπτωση μη συμμόρφωσης με τις διατάξεις του άρθρου 28α του κ.ν. 2190/1920 ο εν λόγω μέτοχος μετέχει στη Γενική Συνέλευση μόνο κατόπιν άδειας της. 

2. Η άσκηση των εν λόγω δικαιωμάτων δεν προϋποθέτει τη δέσμευση των μετοχών του δικαιούχου ούτε την τήρηση άλλης ανάλογης διαδικασίας, η οποία περιορίζει τη δυνατότητα πώλησης και μεταβίβασης αυτών κατά το χρονικό διάστημα που μεσολαβεί ανάμεσα στην ημερομηνία καταγραφής και την ημερομηνία της Γενικής Συνέλευσης. 

3.  Οι μέτοχοι που έχουν δικαίωμα συμμετοχής στη Γενική Συνέλευση αυτοπροσώπως ή μέσω νομίμως εξουσιοδοτημένων εκπροσώπων τους. Κάθε μέτοχος μπορεί να διορίζει μέχρι τρεις (3) αντιπροσώπους. Νομικά πρόσωπα μετέχουν στη Γενική Συνέλευση ορίζοντας ως εκπροσώπους τους μέχρι τρία (3) φυσικά πρόσωπα.  Ο διορισμός και η ανάκληση του αντιπροσώπου γίνεται εγγράφως και κοινοποιείται στα γραφεία της εταιρείας τουλάχιστον τρεις (3) ημέρες πριν από την ημερομηνία συνεδρίασης της γενικής συνέλευσης. Η ίδια προθεσμία ισχύει και για την α΄ και β΄ επαναληπτική γενική συνέλευση. 

4. Ο αντιπρόσωπος μετόχου υποχρεούται να γνωστοποιεί στην εταιρεία πριν την έναρξη της γενικής συνέλευσης κάθε γεγονός το οποίο μπορεί να είναι χρήσιμο στους μετόχους για την αξιολόγηση του κινδύνου να εξυπηρετεί ο αντιπρόσωπος άλλα συμφέροντα πλην των συμφερόντων του μετόχου. Σύγκρουση συμφερόντων σύμφωνα με τα ανωτέρω δύναται να προκύπτει ιδίως όταν ο αντιπρόσωπος: α) είναι μέτοχος που ασκεί τον έλεγχο της εταιρείας ή άλλο νομικό πρόσωπο ή οντότητα η οποία ελέγχεται από το μέτοχο αυτόν, ή β) είναι μέλος του Διοικητικού Συμβουλίου ή της εν γένει διοίκησης της εταιρείας ή μετόχου που ασκεί τον έλεγχο της εταιρείας ή γ) είναι υπάλληλος ή ορκωτός ελεγκτής της εταιρείας ή μετόχου που ασκεί τον έλεγχο της εταιρείας ή άλλου  νομικού προσώπου ή οντότητας που ελέγχεται από μέτοχο ο οποίος ασκεί τον έλεγχο της εταιρείας, ή  δ) είναι σύζυγος ή συγγενής πρώτου βαθμού με ένα από τα φυσικά πρόσωπα που αναφέρονται στις περιπτώσεις α΄ έως γ΄. 

5. Είναι δυνατή η εξ αποστάσεως συμμετοχή στη ψηφοφορία κατά τη γενική συνέλευση των μετόχων είτε με την άσκηση του δικαιώματος ψήφου με ηλεκτρονικά μέσα είτε με ψηφοφορία δι΄ αλληλογραφίας με την εκ των προτέρων αποστολή στους μετόχους των θεμάτων της ημερήσιας διάταξης της γενικής συνέλευσης και σχετικών ψηφοδελτίων με τα θέματα αυτά. Τα θέματα και τα ψηφοδέλτια μπορεί να διατίθενται, και η συμπλήρωση τους να γίνεται και ηλεκτρονικά μέσω του διαδικτύου. Η άσκηση του δικαιώματος ψήφου με κατά τον ανωτέρω τρόπο μπορεί να γίνει πριν ή και κατά τη διάρκεια της γενικής συνέλευσης. Οι μέτοχοι που ψηφίζουν με τον τρόπο αυτό υπολογίζονται για το σχηματισμό της απαρτίας και της πλειοψηφίας, εφόσον τα σχετικά ψηφοδέλτια έχουν παραληφθεί από την εταιρεία το αργότερο μέχρι την έναρξη της συνεδρίασης.  δύο (2) τουλάχιστον πλήρεις ημέρες πριν από την ημέρα της γενικής συνέλευσης. Με απόφαση του Υπουργού Οικονομίας, Ανταγωνιστικότητας και Ναυτιλίας  καθώς και τη σχετική γνώμη της Επιτροπής Κεφαλαιαγοράς μπορεί να ορίζονται οι ελάχιστες τεχνικές προδιαγραφές για τη διασφάλιση της ταυτότητας του ψηφίζοντος μετόχου και την ασφάλεια της ηλεκτρονικής ή άλλης σύνδεσης.
Άρθρο 25 (ΓΕΝΙΚΗ ΣΥΝΕΛΕΥΣΗ):
[………..]

Είκοσι τέσσερις  (24) ώρας προ πάσης Γενικής Συνελεύσεως, δέον να τοιχοκολλάται εν εμφανεί θέσει του Καταστήματος της Εταιρείας πίναξ των εχόντων δικαίωμα ψήφου κατά την Γενικήν Συνέλευσιν Μετόχων, μετ'ενδείξεως των τυχόν αντιπροσώπων αυτών, του αριθμού των μετοχών και των ψήφων εκάστου και των διευθύνσεων των Μετόχων και των αντιπροσώπων αυτών.

[…..]
Άρθρο 31 (ΓΕΝΙΚΗ ΣΥΝΕΛΕΥΣΗ):
[……]  


2.
Της ψηφορίας, περί απαλλαγής των μελών του Διοικητικού Συμβουλίου από πάσης ευθύνης, δικαιούνται να μετάσχωσι τα μέλη αυτού μόνον δια των μετοχών, ων είναι κύριοι ή ως αντιπρόσωποι άλλων μετοχών, εφόσον έχουν λάβει σχετική εξουσιοδότηση με ρητές και συγκεκριμένες οδηγίες ψήφου.  Το αυτό ισχύει και περί των υπαλλήλων της Εταιρείας.

[………]»

Άρθρο 33 (ΕΛΕΓΚΤΑΙ ΚΑΙ ΔΙΚΑΙΩΜΑΤΑ ΜΕΙΟΨΗΦΙΑΣ):
1.
Αιτήσει Μετόχων εκπροσωπούντων το εν εικοστόν (1/20) του καταβεβλημένου μετοχικού κεφαλαίου, το Διοικητικό Συμβούλιον υποχρεούται, όπως συγκαλεί έκτακτον Γενικήν Συνέλευσιν των Μετόχων, ορίζον ημέραν συνεδρίας αυτής μη απέχουσαν περισσότερον των σαράντα πέντε (45) ημερών από της χρονολογίας της επιδόσεως της αιτήσεως προς τον πρόεδρον του Διοικητικού Συμβουλίου. Εν τη αιτήσει δέον όπως προσδιορίζεται επακριβώς το αντικείμενον της ημερησίας διατάξεως. Εάν δεν συγκληθεί Γενική Συνέλευση από το Διοικητικό Συµβούλιο εντός είκοσι (20) ηµερών από την επίδοση της σχετικής αίτησης, η σύγκληση διενεργείται από τους αιτούντες μετόχους µε δαπάνες της εταιρείας, µε απόφαση του μονοµελούς πρωτοδικείου της έδρας της εταιρείας, που εκδίδεται κατά τη διαδικασία των ασφαλιστικών μέτρων. Στην απόφαση αυτή ορίζονται ο τόπος και ο χρόνος της συνεδρίασης, καθώς και η ημερήσια διάταξη.

2.
Αιτήσει Μετόχων, που εκπροσωπούν το ένα εικοστό (1/20) του καταβεβληµένου μετοχικού κεφαλαίου, το διοικητικό συµβούλιο υποχρεούται να εγγράψει στην ηµερήσια διάταξη γενικής συνέλευσης, που έχει ήδη συγκληθεί, πρόσθετα θέµατα, εάν η σχετική αίτηση περιέλθει στο διοικητικό συµβούλιο δεκαπέντε (15) τουλάχιστον ηµέρες πριν από τη γενική συνέλευση. Τα πρόσθετα θέµατα πρέπει να δηµοσιεύονται ή να γνωστοποιούνται, µε ευθύνη του διοικητικού συµβουλίου, κατά το άρθρο 23 του παρόντος καταστατικού, επτά (7) τουλάχιστον ηµέρες πριν από τη γενική συνέλευση. Η αίτηση για την εγγραφή πρόσθετων θεμάτων στην ημερήσια διάταξη συνοδεύεται από αιτιολόγηση ή από σχέδιο απόφασης προς έγκριση στη γενική συνέλευση και η αναθεωρημένη ημερήσια διάταξη δημοσιοποιείται κατά τον ίδιο τρόπο όπως η προηγούμενη ημερήσια διάταξη δέκα τρεις (13) ημέρες πριν από την ημερομηνία γενικής συνέλευσης και ταυτόχρονα τίθεται στη διάθεση των μετόχων στην ιστοσελίδα της εταιρείας μαζί με την αιτιολόγηση ή το σχέδιο απόφασης που έχει υποβληθεί από τους μετόχους κατά τα προβλεπόμενα στο άρθρο 27 παραγρ.3 του κ.ν.2190.

3. 
Η εταιρεία με αίτηση των μετόχων που εκπροσωπούν το ένα εικοστό (1/20) του καταβεβελημένου μετοχικού κεφαλαίου, το Διοικητικό Συμβούλιο θέτει στη διάθεση των μετόχων κατά τα οριζόμενα στο άρθρο 27 παραγρ. 3, έξι (6) τουλάχιστον ημέρες πριν από την ημερομηνία της γενικής συνέλευσης, σχέδια αποφάσεων για θέματα που έχουν περιληφθεί στην αρχική ή τυχόν αναθεωρημένη ημερησία διάταξη , αν η σχετική αίτηση περιέλθει στο Διοικητικό Συμβούλιο επτά (7) τουλάχιστον  ημέρες πριν από την ημερομηνία της γενικής συνέλευσης.

4.      To Διοικητικό Συμβούλιο δεν είναι υποχρεωμένο να προβαίνει στην εγγραφή θεμάτων στην ημερησία διάταξη ούτε στη δημοσίευση ή γνωστοποίηση αυτών μαζί με την αιτιολόγηση και σχέδια αποφάσεων υποβάλλονται από τους μετόχους κατά τις ανωτέρω παραγρ. 2 και 3 αντίστοιχα, αν το περιεχόμενο αυτών έρχεται προφανώς σε αντίθεση με το νόμο και τα χρηστά ήθη. 

5.
Αιτήσει Μετόχων εκπροσωπούντων το εν εικοστόν (1/20) του καταβεβλημένου μετοχικού κεφαλαίου, ο πρόεδρος της Γενικής Συνελεύσεως υποχρεούται να αναβάλει άπαξ μόνον, την λήψιν αποφάσεως τακτικής ή εκτάκτου Γενικής Συνελεύσεως, ορίζων ημέραν συνεδρίας προς λήψιν αυτών, την εν τη αιτήσει των Μετόχων οριζομένην, ήτις όμως δεν δύναται να απέχει περισσότερον των τριάκοντα (30) ημερών από της χρονολογίας αναβολής. Η μετ' αναβολή γενική συνέλευση αποτελεί συνέχιση της προηγούμενης και δεν απαιτείται η επανάληψη των διατυπώσεων δημοσίευσης της πρόσκλησης των μετόχων σε αυτήν δε, μπορούν να μετάσχουν και νέοι μέτοχοι, τηρουμένων των διατάξεων των άρθρων 27 παρ. 2, 28 και 28α  του Κ.Ν. 2190/1920.

6.
Μετά από αίτηση οποιουδήποτε µετόχου, που υποβάλλεται στην εταιρεία πέντε (5) τουλάχιστον πλήρεις ηµέρες πριν από τη γενική συνέλευση, το διοικητικό συµβούλιο υποχρεούται να παρέχει στη γενική συνέλευση τις αιτούμενες συγκεκριμένες πληροφορίες για τις υποθέσεις της εταιρείας, στο µέτρο που αυτές είναι χρήσιµες για την πραγµατική εκτίμηση των θεµάτων της ηµερήσιας διάταξης. Το διοικητικό συμβούλιο μπορεί να απαντήσει ενιαία σε αιτήσεις μετόχων με το ίδιο περιεχόμενο. Υποχρέωση παροχής πληροφοριών δεν υφίσταται όταν οι σχετικές πληροφορίες διατίθενται ήδη στην ιστοσελίδα της εταιρείας, ιδίως με τη μορφή ερωτήσεων και απαντήσεων. Επίσης, µε αίτηση µετόχων, που εκπροσωπούν το ένα εικοστό (1/20) του καταβεβληµένου µετοχικού κεφαλαίου, το διοικητικό συµβούλιο υποχρεούται να ανακοινώνει στη γενική συνέλευση, εφόσον είναι τακτική, τα ποσά που, κατά την τελευταία διετία, καταβλήθηκαν σε κάθε µέλος του διοικητικού συµβουλίου ή τους διευθυντές της εταιρείας, καθώς και κάθε παροχή προς τα πρόσωπα αυτά από οποιαδήποτε αιτία ή σύµβαση της εταιρείας µε αυτούς. Σε όλες τις ανωτέρω περιπτώσεις το διοικητικό συµβούλιο µπορεί να αρνηθεί την παροχή των πληροφοριών για αποχρώντα ουσιώδη λόγο, ο οποίος αναγράφεται στα πρακτικά. Τέτοιος λόγος µπορεί να είναι, κατά τις περιστάσεις, η εκπροσώπηση των αιτούντων µετόχων στο διοικητικό συµβούλιο σύµφωνα µε τις παρ. 3 ή 6 του άρθρου 18 του κ.ν. 2190/1920, όπως αυτό ισχύει σήμερα.

7.
Μετά από αίτηση µετόχων, που εκπροσωπούν το ένα πέµπτο (1/5) του καταβεβληµένου µετοχικού κεφαλαίου η οποία υποβάλλεται στην εταιρεία εντός της προθεσµίας της προηγούµενης παραγράφου, το διοικητικό συµβούλιο υποχρεούται να παρέχει στη γενική συνέλευση πληροφορίες για την πορεία των εταιρικών υποθέσεων και την περιουσιακή κατάσταση της εταιρείας. Το διοικητικό συµβούλιο µπορεί να αρνηθεί την παροχή των πληροφοριών για αποχρώντα ουσιώδη λόγο, ο οποίος αναγράφεται στα πρακτικά. Τέτοιος λόγος µπορεί να είναι, κατά τις περιστάσεις, η εκπροσώπηση των αιτούντων µετόχων στο διοικητικό συµβούλιο σύµφωνα µε τις παρ. 3 ή 6 του άρθρου 18 του κ.ν. 2190/1920, εφόσον τα αντίστοιχα µέλη του διοικητικού συµβουλίου έχουν λάβει τη σχετική πληροφόρηση κατά τρόπο επαρκή.

8.
Εις τας περιπτώσεις του δευτέρου εδαφίου της παραγράφου 6 και της παραγράφου 7, τυχόν αμφισβήτησιν ως προς το βάσιμον ή μη της αιτιολογίας άρνησης παροχής των πληροφοριών, λύει το μονομελές πρωτοδικείο της έδρας της Εταιρείας, με απόφασή του που εκδίδεται κατά τη διαδικασία των ασφαλιστικών μέτρων. Με την ίδια απόφαση το δικαστήριο υποχρεώνει και την εταιρία να παράσχει τις πληροφορίες που αρνήθηκε. 

9.
Αιτήσει Μετόχων εκπροσωπούντων το εν εικοστόν (1/20) του καταβεβλημένου μετοχικού κεφαλαίου, η λήψις αποφάσεως επί τινός θέματος Ημερησίας Διατάξεως Γενικής Συνελεύσεως, ενεργείται δι’ ονομαστικής κλήσεως. 

10.
Σε όλες τις περιπτώσεις των προηγούμενων παραγράφων, οι αιτούντες µέτοχοι οφείλουν να αποδείξουν τη µετοχική τους ιδιότητα και τον αριθµό των µετοχών που κατέχουν κατά την άσκηση του σχετικού δικαιώµατος. Τέτοια απόδειξη αποτελεί και η κατάθεση των µετοχών σύµφωνα µε τις παρ. 1 και 2 του άρθρου 28 και 28α του κ.ν. 2190/1920 ή η προσκόμιση βεβαίωσης από το φορέα στον οποίο τηρούνται οι μετοχές εκδόσεως της εταιρείας ή η πιστοποίηση της μετοχικής ιδιότητας με απευθείας ηλεκτρονική σύνδεση φορές και εταιρείας .

11.
Μέτοχοι της εταιρείας που αντιπροσωπεύουν τουλάχιστον το ένα εικοστό (1/20) του καταβεβλημένου μετοχικού κεφαλαίου έχουν δικαίωμα να ζητήσουν έλεγχο της εταιρείας από το μονομελές πρωτοδικείο της περιφέρειας στην οποία εδρεύει η εταιρεία, που δικάζει κατά τη διαδικασία της εκούσιας δικαιοδοσίας. Ο έλεγχος διατάσσεται, εάν πιθανολογούνται πράξεις που παραβιάζουν διατάξεις των νόμων ή του καταστατικού της εταιρείας ή αποφάσεις της γενικής συνέλευσης. Σε κάθε περίπτωση, η αίτηση ελέγχου πρέπει να υποβάλλεται εντός τριών (3) ετών από την έγκριση των οικονομικών καταστάσεων της χρήσης, εντός της οποίας τελέστηκαν οι καταγγελλόμενες πράξεις.

12.
Μέτοχοι της εταιρείας, που εκπροσωπούν το ένα πέμπτο (1/5) του καταβεβλημένου μετοχικού  κεφαλαίου, δικαιούνται να ζητήσουν από το δικαστήριο της προηγούμενης παραγράφου τον έλεγχο της εταιρείας, εφόσον από την όλη πορεία αυτής καθίσταται πιστευτό ότι η διοίκηση των εταιρικών υποθέσεων δεν ασκείται όπως επιβάλλει η χρηστή και συνετή διαχείριση.

 13.
Οι αιτούντες, κατά τις παραγράφους 11 και 12 του παρόντος άρθρου, τον έλεγχο μέτοχοι οφείλουν να αποδείξουν στο δικαστήριο ότι κατέχουν τις μετοχές που τους δίνουν το δικαίωμα να ζητήσουν τον έλεγχο της εταιρείας. Τέτοια απόδειξη αποτελεί και η κατάθεση των μετοχών σύμφωνα με τις παραγράφους 1 και 2 του άρθρου 28 και 28α  του κ.ν. 2190/1920, ως ισχύει.
12.
Με την επιφύλαξη των διατάξεων για τη δημόσια πρόταση αγοράς κινητών αξιών, εάν ένας μέτοχος απέκτησε μετά την ίδρυση της εταιρείας και διατηρεί τουλάχιστον το ενενήντα πέντε τοις εκατό (95%) του μετοχικού κεφαλαίου της, ένας ή περισσότεροι από τους λοιπούς μετόχους μπορούν να ζητήσουν με αγωγή, η οποία ασκείται ενώπιον του πολυμελούς πρωτοδικείου της έδρας της εταιρείας εντός προθεσμίας πέντε (5) ετών από τότε που ο μέτοχος απέκτησε το παραπάνω ποσοστό, την εξαγορά της συμμετοχής τους από τον μέτοχο αυτόν, κατά τα ειδικότερα οριζόμενα στο άρθρο 49β του Κ.Ν. 2190/1920.
